Erepekuru
Erepekuru arba Erepeku (port. Lagoa do Erepecuru, Lago do Erepecu) – ežeras šiaurės Brazilijoje, Paros valstijoje, 80 km į šiaurės vakarus nuo Orišiminos, 15 km nuo Porto Trombetaso. Išsidriekęs iš rytų į vakarus 34 km, plotis iki 8 km. Kranto linija vinguriuota, daug įlankų. Pietryčiuose per Didžiojo Paljaro (Palhar Grande) ežerą jungiasi su Trombetaso upe. Pakrantės beveik negyvenamos, apaugusios Amazonijos džiunglėmis.